CONSILIUL LOCAL AL MUNICIPIULUI TIMIŞOARA                        Aprobat,                                       
Direcţia  de Asistenţă Socială Comunitară Timişoara                                 PRIMAR 

Nr. 1085/07.04.2009                                                                  Dr. Ing.  Gheorghe Ciuhandu
R E F E R A T

privind  aprobarea  convenţiei  între Consiliul Local al Municipiului Timişoara  şi Serviciul de Ajutor Maltez în România, filiala Timişoara  pentru susţinerea serviciului  social de îngrijire la domiciliu  la nivelul Municipiului Timişoara

Serviciul de Ajutor Maltez în România - filiala Timişoara cu sediul în Municipiul Timişoara, str. C. Porumbescu nr. 32 este o organizaţie neguvernamentală care furnizează servicii sociale destinate persoanelor vârstnice şi anume: centru de zi, îngrijire la domiciliu, cantină socială şi cămin de bătrâni. 
În anul 2008 o parte din serviciile furnizate de Serviciul de Ajutor Maltez în România - filiala Timişoara, şi anume, Centrul de zi pentru vârstnici – Clubul Seniorilor şi Serviciul de îngrijire la domiciliu, au fost finanţate de către Consiliului Local al Municipiului Timişoara, pentru o perioadă de un an. Conform Hotărârii nr. 77/26.02.2008 privind aprobarea  Convenţiei între Consiliul Local al Municipiului Timişoara şi Serviciul de Ajutor Maltez în România - filiala Timişoara pentru susţinerea unor servicii sociale la nivelul Municipiului Timişoara, s-a obţinut susţinerea financiară prin asigurarea plăţii contravalorii salariilor  unui număr de 3 persoane angajate în cadrul acestui serviciu, achiziţionarea unui computer şi costurile aferente achiziţionării unor produse de igienă.

Menţionăm că, reprezentanţii Direcţiei de Asistenţă Socială Comunitară au realizat trimestrial activitatea de monitorizare şi evaluare a Serviciul de Ajutor Maltez în România - filiala Timişoara, ca urmare a obligaţiilor stabilite în convenţia de parteneriat amintită. În cazul Serviciului de Îngrijire la domiciliu s-a constatat că: beneficiază de acest serviciu un număr de 50 de persoane vârstnice, activităţile sunt desfăşurate respectând standardele generale de calitate în domeniul furnizării de servicii sociale; este asigurată egalitatea de şanse şi nediscriminarea în ceea ce priveşte accesul la serviciile acordate; personalul este specializat şi capabil de a gestiona problemele asistaţilor.

Prin adresa nr. SC2009-006426 din data de 31.03.2009 înregistrată la Primăria Municipiului Timişoara, Serviciul de Ajutor Maltez în România - filiala Timişoara solicită finanţare doar pentru  Serviciul de Îngrijire la domiciliu, deoarece acest serviciu, pentru anul 2009, nu mai  beneficiază de subvenţie acordată în temeiul Legii nr. 34/1998, privind acordarea unor subvenţii asociaţiilor şi fundaţiilor române cu personalitate juridică, care înfiinţează şi administrează unităţi de asistenţă socială, cu modificările şi completările ulterioare. În această situaţie, se solicită susţinere financiară pentru plata salariilor a patru persoane angajate pe posturi de infirmiere (cu studii medii, curs de calificare – îngrijire bătrâni la domiciliu, normă întreagă).
 În ceea ce priveşte existenţa altor surse de finanţare necesare funcţionării Serviciului de   Ajutor Maltez în România -  filiala Timişoara, precizăm: Centrul de zi pentru vârstnici – Clubul Seniorilor şi Căminul de Bătrâni beneficiază de subvenţie acordată în temeiul Legii nr. 34/1998, privind acordarea unor subvenţii asociaţiilor şi fundaţiilor române cu personalitate juridică, care înfiinţează şi administrează unităţi de asistenţă socială, cu modificările şi completările ulterioare. Cantina Socială beneficiază de sprijinul financiar al  Consiliului Local al Municipiului Timişoara,conform Hotărârii Consiliului Local nr. 137/2007 privind suplimentarea fondurilor alocate de către Municipiul Timişoara către Serviciul de Ajutor Maltez în România, pe o perioadă de 5 ani.
Serviciul de Ajutor Maltez în România - filiala Timişoara dispune de resurse financiare proprii pentru a asigura: cheltuielile necesare pentru întreţinerea spaţiilor în care funcţionează acest serviciu, ( situate în str. C. Porumbescu nr. 32 – atribuit de Primăria Municipiului Timişoara prin contract de închiriere, şi Gh. Bariţiu nr. 18 – proprietatea organizaţiei), transportul hranei la domiciliul beneficiarilor de Cantină Socială şi plata salariilor asistentului social şi contabilului.
Luând în considerare cele menţionate, în temeiul art.33, lit.(d) şi art.40 din Legea nr. 47/2006 privind sistemul naţional de asistenţă socială, şi în conformitate cu prevederile art.36 alin.2, lit.”d” şi  lit.”e”, alin. 6 lit.” a” pct.2 şi alin 7, lit. „a” din Legea  nr. 215/2001 privind administraţia publică locală, republicată,  propunem:

· aprobarea Convenţiei între Consiliul Local al Municipiului Timişoara şi Serviciul de Ajutor Maltez în România - filiala Timişoara pentru susţinerea serviciului  social de îngrijire la domiciliu  la nivelul Municipiului Timişoara, pe o perioadă de un an;
· asigurarea plăţii salariilor pentru 4 persoane angajate pe posturi de infirmieră care se va realiza conform sistemului de stabilire a salariilor de bază în sectorul bugetar.

La prezentul referat anexăm în copie următoarele:

· solicitarea Serviciului de Ajutor Maltez în România - filiala Timişoara, înregistrată cu nr. SC2009-006426 din data de 31.03.2009;

· Hotărârea nr. 77/26.02.2008 privind aprobarea Convenţiei între Consiliul Local al Municipiului Timişoara şi Serviciul de Ajutor Maltez în România - filiala Timişoara pentru susţinerea unor servicii sociale la nivelul Municipiului Timişoara. 

